Der kan meget vel være flere danske soldater på vej til Afghanistan i kampen mod blandt andet terrororganisationen Islamisk Stat.

Det er en af hovedkonklusionerne efter et møde i dag mellem højstsående repræsentanter fra 15 forskellige lande og et efterfølgende møde mellem forsvarsminister Claus Hjort Frederiksen (V) og den amerikanske forsvarsminister Jim Mattis.

- Vi er åbne overfor at øge antallet af vores styrker i Afghanistan, hvis det er nødvendigt, men vi har ikke taget beslutningen endnu, sagde Claus Hjort Frederiksen på det fælles pressemøde med den amerikanske forsvarsminister ved sin side.

Forsvarsministeren har siden uddybet i et interview med TV 2 News, at Danmark ”for nylig” har modtaget en forespørgsel om at yde et større bidrag i Afghanistan.

Claus Hjort Frederiksen betegnede samlet mødet som en succes, hvor parterne blandt andet diskuterede muligheden for at hjælpe soldaterveteraner bedre end i dag, udfordringerne fra Rusland og samarbejdet om Arktis.

Også den stigende trussel på internettet fra cyberkriminelle var oppe at vende, og her er parterne ligeledes klar til at styrke indsatsen.

Det øgede fokus på omverdenstruslerne kommer dog med et prisskilt, erkendte Claus Hjort Frederiksen.

- Vi er enige om, at vi vil styrke vores frugtbare samarbejde. Derfor er regeringen klar til at øge forsvarsbudgetterne betragteligt, sagde Claus Hjort Frederiksen.

Læs også : Ekspert om Islamisk Stat-topmøde: Koalitionen har nok at tale om

De fleste soldater tog hjem i 2015

Statsminister Lars Løkke Rasmussen gentog efterfølgende samme pointe og kaldte et større forsvarsbudget en ”del af vores politiske platform i Danmark”.

Den amerikanske forsvarsminister Jim Mattis betegner det som et ”privilegie at være i København” og siger samtidig, at Danmark altid har været en nær allieret. Om Danmarks tilsagn om at øge forsvarsbudgetterne sagde ministeren, at det er noget, der har stor betydning i den amerikanske befolkning.

- Det amerikanske folk er virkeligt taknemmelige for jeres regerings tilsagn om at dele udgifterne til et fælles forsvar ved at øge forbruget i forsvaret, sagde Jim Mattis blandt andet.

Læs også : Krigermunken på europæisk turne: I dag besøger han Danmark

Danmark har deltaget militært og humanitært i Afghanistan siden 2002 som led i en international indsats. Fra 2002 til 2015 som del af den Nato-ledede mission "International Security og Assistance Force" (ISAF). Fra begyndelsen af 2015 har Forsvaret bidraget til den Nato-ledede mission "Resolute Support" i Afghanistan. Det danske styrkebidrag hertil omfatter 99 soldater. Mindst 13 milliarder kroner er indtil videre blevet brugt på militære udgifter.